Rasa Budbergytė

Rasa Budbergytė (g. 1960 m. gegužės 8 d. Plungėje) – teisininkė, Lietuvos politinė veikėja.

Biografija 

Tėvams persikėlus gyventi į Prienus, mokėsi Prienų 1–ojoje vidurinėje mokykloje, kurią baigė 1978 m. 1979–1983 m. su pagyrimu baigė teisę Vilniaus universiteto (VU) Teisės fakultete. Specializacija – civilinė teisė.

Nuo 1983 m. rugpjūčio iki 1985 m. vasario mėn. Marijampolės miesto valdybos Bendrojo skyriaus vedėja, nuo 1985 m. kovo iki 1992 m. kovo Lietuvos TSR socialinės apsaugos ministerijos Invalidų reikalų skyriaus vadovaujanti inspektorė, Įstatymų rengimo skyriaus vyresnioji konsultantė, nuo 1992 m. balandžio iki 1993 m. sausio LR tarptautinių ekonominių santykių ministerijos Teisės ir sutarčių skyriaus patarėja, nuo 1993 m. sausio iki 1993 m. balandžio Lietuvos Respublikos Ministro Pirmininko padėjėja, nuo 1995 m. spalio mėn. iki 1997 m. sausio AB „Lelija” juriskonsultė, nuo 1997 m. iki šiol VU Teisės fakulteto Darbo teisės katedros asistentė, nuo 1997 m. sausio iki 1998 m. rugsėjo mėn. Teisingumo ministerijos sekretorė, nuo 1998 m. rugsėjo mėn. iki 2000 m. gruodžio mėn. teisingumo viceministrė, nuo 2001 m. vasario iki 2001 m. gegužės Lietuvos teisės universiteto Teisės fakulteto Šeimos teisės ir civilinio proceso katedros lektorė, nuo 2001 m. liepos iki 2001 m. gegužės mėn. Vidaus reikalų ministerijos (VRM) sekretoriaus pavaduotoja, nuo 2002 m. gegužės mėn. VRM sekretorė.

1992–1993 m. darbo grupių teisės ekspertė derybose su Pasaulio banku, Japonijos Eximbanku dėl paskolų sutarčių; Lietuvos Respublikos vyriausybinės delegacijos narė derybose su Tarptautiniu valiutos fondu, Pasaulio banku, Europos rekonstrukcijos ir plėtros banku. 1998–2000 m. Vyriausybės Peticijų komisijos pirmininkė; Nepilnamečių justicijos programos valdymo komiteto pirmininkė; Antstolių institucinės reformos darbo grupės pirmininkė; 1998–2002 m. Valstybės įmonės „Valstybės turto fondas” valdybos narė.

2005 m. vasario 4 d. – 2010 m. balandžio 15 d. buvo Lietuvos Respublikos Valstybės kontrolierė. Dirbdama šiose pareigose 2008 m. „Veido“ žurnalo apklausoje išrinkta Metų valstybės tarnautoja. Būdama Valstybės kontroliere, 2005 m. išrinkta Europos aukščiausiųjų audito institucijų organizacijos (EUROSAI) Valdančiosios tarybos nare. Nuo 2006 m. iki 2008 m. dirbo šios EUROSAI pirmininko pavaduotoja.

2009 m. Jo Ekscelencijos Lietuvos Respublikos prezidento Valdo Adamkaus apdovanota valstybiniu Lietuvos didžiojo kunigaikščio Gedimino ordino Komandoro didžiuoju kryžiumi.

Nuo 2010 m. gegužės 1 d. iki 2016 m. birželio mėn. buvo Lietuvos deleguota atstovė Europos audito rūmuose. Po Europos Audito Rūmų reorganizavimo 2010 m. birželio 1 d., tapo I Kolegijos „Gamtos išteklių išsaugojimas ir valdymas“ nare ir pakaitine CEAD kolegijos „koordinavimas, vertinimas, užtikrinimas ir plėtotė“ nare. 2014 m. išrinkta I Kolegijos seniūne. Pareigas ėjo vienerius metus. 2016 m. birželio 20 d. paskirta į LR finansų ministrės pareigas.

Iki 1990 m. Lietuvos komunistų partijos narė.

Nuo 2016 m. Seimo narė.

Šeima 

Ištekėjusi. Sūnus Vytenis.

Šaltiniai

Nuorodos 

 Biografija (vrk.lt)
 Asmeninis puslapis

|-

Lietuvos teisingumo viceministrai
Lietuvos viešojo administravimo teisininkai
Metų valstybės tarnautojai
Lietuvos auditoriai
Lietuvos finansų ministrai
Seimo nariai